**Спасовска народна лирска песма**

Рано рани ђевојчица

Рано рани ђевојчица

на весели Спасов данак;

нешто пред њом росу тресе,

Бога моли ђевојчица:

„Дај ми, Боже, да ја видим

свако зв'јере с очицама,

разма змаја планинскога!“

Још те р'јечи не изрече,

к њој долеће плахи змаје;

сави младу под крилима,

и полетну с ђевојчицом

у те спиље камените.

Ту је држа дуго време;

кад је дош'а Спасов данак,

љуто цмили ђевојчица,

љуто цмили, не престаје;

ћешио је љути змаје:

„Што је тебе, ђевојчице?“

„Како што је, плахи змаје?

Данас ми је Спасов данак:

све ђевојке ружу беру,

ружу беру, в'јенце вију,

а ја јадна луда, млада,

нити берем, нити вијем.“

Ту се змају ражалило,

и пушти ју ружу брати,

ружу брати, в'јенце вити.

Ал' јошт плаче ђевојчица,

љуто плаче, не престаје;

ћешио је плахи змаје:

„Што је тебе, ђевојчице?“

„Како што је, плахи змаје?

Данас ми је Спасов данак:

све ђевојке в'јенце носе,

в'јенце носе, мајке диче,

а ја јадна мајке желим.“

Ту се змају ражалило,

ђевојци је говорио:

„Хол' ми, душо, вјеру дати,

да ћеш к мене повратит' се,

пуштићу те твојој мајци.“

Она му је вјеру дала,

да ће му се повратити.

Пушти змаје ђевојчицу,

да у мајке своје пође.

Кад ђевојка к мајци дође,

већ за змаја и не хаје.

Змаје чека ђевојчицу,

чека данас, чека сјутра;

пуче змаје на камену

чекајући ђевојчицу.

**1.** Подвуци све непознате речи у песми.

**2.** О чему се говори у овој песми?

**3.** Ова песме је нетипична лирска песма с обзиром да има готово целу фабулу. Који делови радње у њој чине:

Увод: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Заплет: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Врхунац: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Преокрет: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Расплет: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**4.** Зашто девојчица жели да види звери (дивље животиње)?

**5.** Да ли и ти желиш да видиш опасне животиње? Где их данас можеш безбедно гледати изблиза?

**6.** Зашто децу привлаче опасности?

**7.** Какво је биће змај?

**8.** Како је приказан у народним бајкама и песмама?

**9.** Какав је змај у овој песми?

**10.** Који његов поступак је неприхватљив?

**11.** Шта би било да змај није отео девојчицу?

**12.** Шта је у песми променило змајеву природу?

**13.** У почетку песме змај је заробио девојчицу, а касније је постао заробљеник својих осећања према њој. Зашто се то догодило?

**14.** Реч „змај” замени у овој песми речју „човек”! Прочитај песму са том изменом и представи свој утисак!

**15.** Како се девојчица ослободила змаја?

**16.** Да ли је добро то што је лагала? Зашто?

**17.** Треба ли увек говорити истину?

**18.** У којим ситуацијама можемо оправдати лагање?

**19.** Какав је свет у коме живимо? Безбедан или опасан?

**20.** Чега се ти највише плашиш?

**21.** Које су највеће опасности за децу у твом окружењу?